รัฐบาลไทย-ข่าวทำเนียบรัฐบาล-มท.1 สั่งการผู้ว่าฯ ทุกจังหวัด ปรับแผนเผชิญเหตุภัยแล้งให้ทันต่อสถานการณ์
วันพฤหัสบดีที่ 5 ธันวาคม 2562
มท.1 สั่งการผู้ว่าฯ ทุกจังหวัด ปรับแผนเผชิญเหตุภัยแล้งให้ทันต่อสถานการณ์
มท.1 สั่งการผู้ว่าฯ ทุกจังหวัด ปรับแผนเผชิญเหตุภัยแล้งให้ทันต่อสถานการณ์
วันที่ 4 ธ.ค. 2562)พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ (บกปภ.ช.)เปิดเผยว่า กรมอุตุนิยมวิทยาคาดการณ์ว่าตั้งแต่เดือนพฤศจิกายน 2562เป็นต้นไป ปริมาณฝนรวมจะมีค่าต่ํากว่าปกติ ส่วนบริเวณภาคใต้จะมีฝนตกชุกหนาแน่นต่อไป ซึ่งจากการติดตามสภาพอากาศและการบริหารจัดการน้ํามาอย่างต่อเนื่อง รวมทั้งข้อมูลสํานักงานทรัพยากรน้ําแห่งชาติพบว่าในช่วงฤดูฝนที่ผ่านมาถึงแม้อ่างเก็บน้ําขนาดใหญ่ ขนาดกลาง ขนาดเล็ก ตลอดจนแหล่งน้ําธรรมชาติในประเทศจะสามารถกักเก็บน้ําได้เพิ่มขึ้นมาก แต่ยังพบว่าบางพื้นที่ในภาคเหนือ ภาคตะวันออกเฉียงเหนือ และภาคกลาง ยังคงมีความเสี่ยงเนื่องจากมีปริมาณฝนตกน้อย ไม่อยู่ในเขตชลประทาน และไม่มีแหล่งเก็บน้ําสํารอง อาจประสบปัญหาขาดแคลนน้ําเพื่อการอุปโภค บริโภคได้ และในเขตชลประทานนั้นก็มีความเสี่ยงขาดแคลนน้ําด้านการเกษตร เนื่องจากหลายพื้นที่มีปริมาณน้ําในอ่างเก็บน้ําน้อยจึงอาจไม่เพียงพอต่อการสนับสนุนการเพาะปลูก
พลเอก อนุพงษ์ เผ่าจินดา รัฐมนตรีว่าการกระทรวงมหาดไทยกล่าวว่า ได้สั่งการไปยังกองอํานวยการป้องกันและบรรเทาสาธารณภัยจังหวัดทุกจังหวัดปรับแผนเผชิญเหตุภัยแล้งทั้งในภาพรวมและเฉพาะเหตุที่อาจจะเกิดขึ้นให้สอดคล้องกับสถานการณ์ปัจจุบัน โดยดําเนินการใน 5 แนวทาง ได้แก่ 1) ใช้กลไกระบบบัญชาการเหตุการณ์มอบหมายหน่วยงานรับผิดชอบเตรียมการป้องกันและแก้ไขปัญหาภัยแล้ง แบ่งเป็น 3 กลุ่มภารกิจหลัก คือ“กลุ่มพยากรณ์”ประกอบด้วย หน่วยงานด้านการคาดการณ์สภาพอากาศ หน่วยงานด้านการบริหารจัดการน้ํา และฝ่ายปกครองในพื้นที่ ทําหน้าที่ติดตามสภาพอากาศ สภาพน้ําท่า และระดับน้ําในอ่างเก็บน้ําขนาดต่าง ๆ ในพื้นที่อย่างใกล้ชิด เพื่อวิเคราะห์และประเมินสถานการณ์น้ําต้นทุนและความต้องการใช้น้ําด้านต่าง ๆ“กลุ่มบริหารจัดการน้ํา”ทําหน้าที่วางแผนการใช้น้ําในลักษณะต่าง ๆ รวมทั้งกําหนดแนวทางการระบายน้ําและกักเก็บน้ําไว้ใช้ประโยชน์ครอบคลุมและสอดคล้องกับสถานการณ์น้ําในพื้นที่“กลุ่มปฏิบัติการแก้ไขปัญหาการขาดแคลนน้ํา”โดยบูรณาการหน่วยปฏิบัติการกับฝ่ายพลเรือน หน่วยทหาร และภาคเอกชน เข้าแก้ไขปัญหาการขาดแคลนน้ํา โดยให้ความสําคัญกับการแก้ไขปัญหากรณีน้ําเพื่อการอุปโภค บริโภคของประชาชนเป็นอันดับแรก พร้อมกําหนดและแบ่งพื้นที่ที่อาจได้รับผลกระทบให้ครอบคลุมทุกพื้นที่ 2) สํารวจตรวจสอบพื้นที่เสี่ยงขาดแคลนน้ํา โดยเฉพาะน้ําเพื่อการอุปโภค บริโภค พร้อมกําหนดมาตรการรับมือ อาทิ การจัดทําแผนสํารองน้ํา การหาแหล่งน้ําสํารอง การขุดเจาะบ่อน้ําบาดาลในพื้นที่เสี่ยงขาดแคลนน้ําดิบ และให้กําหนดพื้นที่ที่เหมาะสมเป็นพื้นที่นําร่องพัฒนาพื้นที่รับน้ํา (แก้มลิง) ชั่วคราวที่มีอยู่ในปัจจุบันให้เป็นพื้นที่กักเก็บน้ําถาวร ตลอดจนพิจารณาจัดทําธนาคารน้ําใต้ดินที่มีการควบคุมคุณภาพน้ําให้อยู่ในเกณฑ์มาตรฐาน สะอาด ปลอดภัย เพียงพอสําหรับการใช้ประโยชน์ 3) ในการจัดสรรน้ําเพื่อการเกษตร ให้ขอความร่วมมือไม่ให้เกษตรกรทําการปิดกั้นลําน้ําหรือสูบน้ําเข้าพื้นที่เพาะปลูกตามแผนของกระทรวงเกษตรและสหกรณ์เพื่อลดผลกระทบการขาดแคลนน้ําอุปโภค บริโภคในพื้นที่ พร้อมประสานกรมฝนหลวงและการบินเกษตรในการจัดทําฝนหลวงในพื้นที่เมื่อสภาวะอากาศเอื้ออํานวย 4) เฝ้าระวังและควบคุมไม่ให้มีการปล่อยน้ําเสียลงแม่น้ํา คู คลอง หรือแหล่งน้ําต่าง ๆ เพื่อลดปริมาณการใช้น้ําดีไล่น้ําเสีย และ 5) รณรงค์ประชาสัมพันธ์สร้างการรับรู้ให้ประชาชนภาคส่วนต่าง ๆ มีส่วนร่วมในการประหยัดน้ํา และทราบถึงมาตรการบริหารจัดการน้ําของภาครัฐ และเชิญชวนประชาชนจิตอาสาในพื้นที่มีส่วนร่วมในการก่อสร้าง/ซ่อมแซมแหล่งกักเก็บน้ําขนาดเล็ก เพื่อปลุกจิตสํานึกการใช้น้ําอย่างประหยัดและรู้คุณค่า
พลเอก อนุพงษ์ เผ่าจินดากล่าวเน้นย้ําว่า ขอให้ทุกจังหวัดบูรณาการการทํางานในพื้นที่ทั้งภาครัฐ เอกชน ภาคประชาชน และหน่วยงานต่าง ๆ มุ่งแก้ไขปัญหาภัยแล้งร่วมกัน มีการทํางานอย่างเป็นระบบและคํานึงถึงการให้ความช่วยเหลือประชาชนเป็นสิ่งสําคัญอันดับแรก ทั้งนี้กองบัญชาการป้องกันและบรรเทาสาธารณภัยแห่งชาติ พร้อมสนับสนุนทรัพยากรทุกด้านเพื่อบรรเทาปัญหาภัยแล้งที่อาจเกิดขึ้น และหากพี่น้องประชาชนได้รับผลกระทบจากภัยแล้ง สามารถติดต่อสายด่วนสาธารณภัย โทร. 1784 ตลอด 24 ชั่วโมง.
กองสารนิเทศ สป.มท.
ครั้งที่ 205/2562